b'\n_START_ARTICLE_\nKresnica podnevnica\n_START_SECTION_\nOznaka likov\n_START_PARAGRAPH_\nV ospredju zgodbice je kresni\xc4\x8dek Poba, ki ima \xc4\x8dlove\xc5\xa1ke lastnosti: je radoveden (pokukal je v \xc4\x8dri\xc4\x8dkovo luknjico), \xc4\x8dustven (tako zelo mu je bilo v\xc5\xa1e\xc4\x8d, kako gode \xc4\x8dri\xc4\x8dek, da se je od ganjenosti kar razjokal), naiven, nestrpen in poln pri\xc4\x8dakovanja._NEWLINE_\xc4\x8cri\xc4\x8dek je prikazan kot svobodni umetnik, za katerega je najpomembnej\xc5\xa1a glasba, za vse drugo pa mu ni mar. Pri njem je bil velik nered, povsod so se valjale note in nogavice, pod posteljo je stala kahlica. Vsega tega se je zavedal, vedel je, da mora pospraviti, pa vendar ga je vedno znova in znova premagala lenoba. V resnici ga je njegova nepospravljena soba zelo te\xc5\xbeila, saj je vsaki\xc4\x8d, ko ga je kdo med spanjem poklical, \xc5\xa1e v polsnu odgovarjal, da bo sobo \xc5\xbee \xc5\xa1e pospravil._NEWLINE_Nasprotje \xc4\x8dri\xc4\x8dku je bil zlovoljen egoisti\xc4\x8den pol\xc5\xbe Hi\xc5\xa1kar Roga\xc4\x8d, ki mu ni bilo mar za vrednote in dejanja drugih, ampak le to, da se je najedel sve\xc5\xbeih gobanov.\n_START_SECTION_\nVsebina\n_START_PARAGRAPH_\nZgodba prikazuje razliko med travnikom podnevi in pono\xc4\x8di. Kresni\xc4\x8dek Poba je no\xc4\x8dna \xc5\xbeu\xc5\xbeelka, zato mu je bilo no\xc4\x8dno \xc5\xbeivljenje blizu in ga je imel rad. Podnevi je bil travnik popolnoma druga\xc4\x8den. Ob poslu\xc5\xa1anju \xc4\x8dri\xc4\x8dkove pesmi o belem dnevu se je Poba za\xc4\x8del spra\xc5\xa1evati, ali je ta svet podnevi res tako lep, kakor ga opeva \xc4\x8dri\xc4\x8dek. Iz pripovedi lahko ugotovimo, da ima kresni\xc4\x8dek dan za nekaj veliko lep\xc5\xa1ega, kot se kasneje izka\xc5\xbee (to pa se ne\xc5\xa1tetokrat dogaja tudi ljudem, zlasti otrokom). V \xc4\x8dri\xc4\x8dkovi pesmi ni bilo niti besede o pajku in kobilici, ki pa kresni\xc4\x8dku nista bila prav ni\xc4\x8d v\xc5\xa1e\xc4\x8d. Pred nesre\xc4\x8do s pajkom ga je obvaroval Zlatokril\xc4\x8dek, Poba pa mu je kasneje uslugo vrnil. S tem nam pisateljica sporo\xc4\x8da, da je vsako dobro dejanje zagotovo neko\xc4\x8d popla\xc4\x8dano, potrebno voljo in mo\xc4\x8d za \xc5\xbeivljenje pa daje vednost, da si nekomu potreben ter da so tvoja dejanja in zmo\xc5\xbenosti koristne tudi drugim. Drugo pomembno sporo\xc4\x8dilo zgodbe se glasi: vsepovsod je lepo, a najlep\xc5\xa1e je doma.\n_START_SECTION_\nPovezave\n_START_PARAGRAPH_\nTema zgodbe je zelo podobna temi pravljice Sovica Oka avtorice Svetlane Makarovi\xc4\x8d'